**UTKAST**

**Forskrift om folkevalde sine rettar til godtgjersle og velferdsgode i Giske kommune, Møre og Romsdal**

Fastsett av Giske kommunestyre ../.. . 2020 med heimel i lov av 22. juni 2018 nr. 83 om kommuner og fylkeskommuner (kommuneloven) §§ 8-3, 8-4, 8-6 og 8-10.

**§ 1. *Formål***

 Forskrifta skal leggje til rette for brei rekruttering til kommunale tillitsverv gjennom økonomiske ordningar som gjer det mogleg for alle å delta i lokalpolitikken.

**§ 2. *Verkeområde***

 Forskrifta gjeld for folkevalde, dvs. medlemmer av kommunestyret og andre personar som eit folkevald organ har valt inn i eit folkevald organ eller eit anna kommunalt organ. Forskrifta gjeld ikkje personar nemnde i kommuneloven § 7-3, første ledd bokstav b og c som er valde inn i underordna styringsorgan i kommunalt oppgåvefellesskap. Ho gjeld heller ikkje for administrasjonen si deltaking i møter i folkevalde organ / andre kommunale organ. Kva som er eit folkevald organ / anna kommunalt organ går fram av kommunelova §§ 5-1 og 5-2.

 §§ 3, 4 og 5 gjeld også for personar som deltek i møte i regi av Kommunenes Sentralforbund (KS), Møre og Romsdal fylkeskommune og staten samt konferansar og liknande der nokon deltek som representant for Giske kommune. Arbeidsgodtgjersle etter § 5 vert i slike tilfelle rekna pr. dag dersom møta mv. går over fleire dagar.

**§ 3. *Rett til dekking av utgifter og økonomisk tap***

 Den som har eit tillitsverv i Giske kommune har krav på

1. skyss-, kost- og overnattingsgodtgjersle for reiser i samband med vervet
2. dekking av utgifter som følgje av vervet, også utgifter til andre for å utføre naudsynte arbeidsoppgåver, barnepass og andre oppgåver ein i samband med utføring av vervet ikkje sjølv kan utføre
3. erstatning for tapt inntekt som følgje av vervet.

 Krav etter første ledd skal framsettast for servicekontoret i kommunen så snart som mogleg og seinast innan 3 månadar etter at kravet oppstod. Kravet skal dokumenterast.

**§ 4. *Utmåling av utgifter og økonomisk tap***

 Godtgjersle for skyss, kost og overnatting etter § 3 første ledd bokstav a vert gjeve etter dei til ei kvar tid gjeldande satsane i kommunen sitt reiseregulativ.

 Utgifter etter § 3 første ledd bokstav b vert dekt etter følgjande satsar:

 Legitimerte utgifter til pass av eigne barn under 10 år og til tilsyn av familiemedlemmer som treng spesiell omsorg, vert kompensert med kr. 125,- pr. time, maks. kr. 850,- pr. dag.

 Tapt inntekt etter § 3 første ledd bokstav c vert dekt etter følgjande prinsipp/satsar:

1. Arbeidstakar som vert trekt i løn ved deltaking på møte og liknande, skal ha refusjon for trekket med feriepengar. Trekket må dokumenterast.
2. Sjølvstendige næringsdrivande får kompensert dokumenterte tap etter framlegging av likningsattest som syner årsinntekta. Kompensasjonen vert utrekna etter ein timesats der årsinntekta vert delt på 1800 timar. Kompensasjonen kan maksimalt gjevast for 7,5 timar og vert avgrensa til «ei dagsløn» for ordførar, dvs. den til ei kvar tid gjeldande ordførargodtgjersle dividert med 1800 timar x 7,5 timar. Kompensasjon kan berre gjevast for møte og liknande mellom kl. 08.00 og 16.00.

 Ikkje-dokumenterte tap kan etter søknad til formannskapet kompenserast for inntil 7,5 timar pr. møte etter ein sats på kr. 200,- pr. time. Kravet må sansynleggjerast.

**§ 5. *Arbeidsgodtgjersle***

 Den som har eit kommunalt tillitsverv, har krav på godtgjersle for sitt arbeid etter følgjande satsar:

1. Ordføraren si godtgjersle går fram av § 6.
2. Varaordføraren får ei fast godtgjersle på 10 % av ordføraren si godtgjersle i tillegg til godtgjersle etter bokstav c som medlem av formannskapet. Den faste godtgjersla skal dekkje førebuing, deltaking og etterarbeid i alle aktuelle kommunale organ, vikaroppdrag for ordføraren ved t.d. kortare sjukdom, feriar inntil fire veker og ymse representasjonsoppgåver. Dersom ordføraren har samanhengande fråvær utover fire veker, kan formannskapet vedta at varaordføraren skal ha inntil lik godtgjersle som ordføraren for den perioden dette gjeld.
3. Medlemmene av formannskapet får ei fast godtgjersle på 1,5 % av ordføraren si godtgjersle i tillegg til godtgjersle pr. møte etter bokstav d. Fråver på meir enn ¼ av møta i formannskapet medfører ein reduksjon i den faste godtgjersla med ¼. Fråver på meir enn halvparten av møta medfører at den faste godtgjersla fell bort og blir erstatta med godtgjersle pr. møte i samsvar med bokstav c.
4. Medlemmene av formannskapet og kommunestyret, samt møtande varamedlemmer, får ei godtgjersle pr. møte i desse organa på 0,2 % av ordføraren si godtgjersle.
5. Leiar av livsløpsutvalet, leiar av teknisk utval, leiar av byggjenemnda og leiar av kontrollutvalet får alle ei godtgjersle pr. møte i sine respektive utval på 0,3 % av ordføraren si godtgjersle. Medlemmene / møtande varamedlemmer i desse utvala får tilsvarande ei godtgjersle pr. møte på 0,15 % av ordføraren si godtgjersle.
6. Møteleiarar i andre folkevalde organ / andre kommunale organ enn dei som er nemnde under bokstavane a-d, får ei godtgjersle pr. møte i desse organa på 0,15 % av ordføraren si godtgjersle. Medlemmene / møtande varamedlemmer i desse organa får tilsvarande ei godtgjersle på 0,1 % av ordføraren si godtgjersle. Kva som er folkevalde organ / andre kommunale organ går fram av kommunelova §§ 5-1 og 5-2.
7. Personar som er utnemnde av formannskapet/kommunestyret til å representere Giske kommune i møte, konferansar eller liknande som nemnt i § 2, 2. ledd, får ei godtgjersle pr. møte-/konferansedag eller liknande på 0,1 % av ordføraren si godtgjersle.

 Fast godtgjersle til varaordføraren etter bokstav a vert utbetalt med 1/12 per månad.

 Godtgjersle pr. møte etter bokstavane c, d og e vert utbetalt i juni og desember på grunnlag av registrerte frammøte i møtebøkene for organet/utvalet. Tilsvarande gjeld godtgjersle etter bokstav f ved framlegging av dokumentasjon for deltaking i møte/konferansar eller liknande.

**§ 6. *Godtgjersle ved frikjøp***

 Folkevalde som vert kjøpt fri frå ordinært arbeid, mottar ei fast godtgjersle i staden for dekking av tapt inntekt etter § 4 og arbeidsgodtgjersle etter § 5.

 Ordføraren vert kjøpt fri i 100 % stilling. Ordføraren si årlege godtgjersle vert sett til 9 gongar grunnbeløpet i folketrygda, og vert fastsett med utgangspunkt i grunnbeløpet pr. 1. mai året før godtgjersla tek til å gjelde. Det vert ikkje rekna feriepengar, og det er rekna med 5 vekers ferie pr. år. Godtgjersla vert utbetalt med 1/12 pr. månad.

**§ 7. *Telefongodtgjersle***

 Ordføraren får fri kommunal mobiltelefon til disposisjon.

**§ 8. *Ettergodtgjersle***

 Folkevalde som er kjøpt fri i 100 % stilling, har rett til ettergodtgjersle ut året når dei fråtre vervet. Dette under føresetnad av at dei står til disposisjon for og kan bli bedne om å utføre førefallande oppdrag for Giske kommune i heile perioden for ettergodtgjersle.

 Retten til ettergodtgjersle vert avkorta mot anna inntekt etter reglane i kommunelova § 8-6 andre og tredje ledd og er etter kommunelova § 8-6 , første ledd andre punktum avgrensa til å gjelde i maks. 3 månadar.

**§ 9. *Pensjonsordning***

 Folkevalde som er kjøpt fri i 100 % stilling, har rett til pensjon i tråd med kommunen si pensjonsordning for folkevalde i Kommunal Landspensonskasse.

**§ 10. *Rett til sjukepengar***

 Folkevalde som er kjøpt fri i 100 % stilling, har same krav på sjukepengar som tilsette i kommunen.

 Kommunen skal betale sjukepengar tilsvarande full godtgjersle i arbeidsgivarperioden frå den første til den sekstande sjukedagen – jf. folketrygdlova § 8-19.

 Har den folkevalde krav på godtgjersle utover seks gongar grunnbeløpet, jf. folketrygdlova § 8-10, 2. ledd, skal kommunen betale differansen mellom det den folkevalde har krav på å få utbetalt i sjukepengar frå folketrygda og det den folkevalde ville ha fått i godtgjersle i den same perioden.

**§ 11. *Rettar ved yrkesskade***

 Folkevalde som er kjøpt fri i 100 % stilling, skal meldast inn i kommunen si yrkesskadeforsikring og eventuelle andre tilleggsforsikringar som gir tilsette i kommunen rett til ytingar ved yrkesskade.

**§ 12. *Permisjonar***

 Folkevalde som er kjøpt fri i 100 % stilling, har etter søknad rett til permisjon i samsvar med arbeidsmiljøloven §§ 12-1 til 12-10, 12-12 og 12-15.

 Søknad om permisjon vert avgjort av kommunestyret.

 Under permisjon beheld den folkevalde godtgjersla si i inntil to veker, med mindre han/hun gir avkall på den. Under svangerskapspermisjon, omsorgspermisjon, fødselspermisjon, foreldrepermisjon og ved barn og /eller barnepassar sin sjukdom har den folkevalde rett til å behalde godtgjersla etter same regler som gjeld for tilsvarande permisjonar for tilsette i kommunen.

**§ 13. *Tvistar og liknande***

 Formannskapet avgjer tvistar og liknande om tolking av reglane i denne forskrifta.

**§ 14. *Ikraftsetjing***

 Forskrifta trer i kraft 1 månad etter at ho er kunngjort – jf. lov av 19. juni 1969 nr. 53 om Norsk Lovtidende, § 3.